
A kora gyermekkori fogszuvasodással kapcsolatos ismeretek felmérése a gondozók körében

Kulcsszavak: védőnő;kisgyermekgondozó;gyermekorvos;óvónő;tudás
Célkitűzés: Tanulmányunk célja az egészségügyi és pedagógiai szakemberek 0-6 éves korú
gyermekek szájhigiéniás ismereteinek felmérése, illetve ezzel összefüggésbe hozható tényezők
feltárása. Eredményeiket összehasonlítjuk korábbi nemzetközi kutatási adatokkal, hazánkban
ehhez hasonló vizsgálat még nem jelent meg.
Anyagok és módszerek: A 2023/2024-es tanévben, 2023 december és 2024 szeptember között
202 résztvevőnek küldtük el az online kérdőívet és a beérkező válaszokat adatbázisba
rögzítettük. Az adatok elemzését IBM SPSS szoftver segítségével végeztük. A válaszadók
demográfiai jellemzőit és a kérdésekre adott válaszok arányait leíró statisztikákkal írtuk le.
Vizsgáltuk az egyes csoportok pályán eltöltött idejét (években kifejezve) és az elért
eredményeik minimumát, maximumát és medián értékét. Az eloszlást Kolmogorov-Smirnov és
Shapiro-Wilk tesztekkel vizsgáltuk, és varianciaelemzést Kruskal-Wallis és Mann-Whitney U
teszttel végeztük. A szignifikancia szintet minden esetben p<0,05-nél határoztuk meg.
Eredmények: Gyermekorvosok a legjártasabbak a témát illetően és a kisgyermekgondozóktól
érkezett a legkevesebb helyes válasz. A megfelelő táplálkozásról a védőnők tudnak a
legkevesebbet, míg a gyermekorvosok, kisgyermekgondozók és az óvodapedagógusok
ismeretei a fogkrémmel kapcsolatban hiányosak. Bár a többség tisztában van a tejfogak
szuvasodásának veszélyeivel, mégsem tudják, hogyan lehetne megakadályozni. 35,6% tudja,
hogy hány éves korig kell felügyelni a gyermekek fogmosását, 13,9% tudja az első fogorvosi
vizit időpontját és 69,3% rosszul ismeri fel a tejfog szuvasodásának első jelét. Résztvevők
csupán fele gondolja úgy, hogy megakadályozhatja a fogszuvasodást a fluorid. Jelen felmérés
szerint, a képzéseken való részvétel (39,6%) nem jelentett nagyobb szaktudást a témát illetően
(p> 0,05), míg akik elégségesnek érezték tudásukat, jobb teszteredményt értek el (p=0,021).
Következtetések:Vizsgálatunk eredményei alapján a szakemberek ismeretei hiányosságot
mutat. A résztvevők többsége tisztában van ezzel, és igényt mutat a továbbképzések iránt,
melyek hozzájárulhatnak a szükséges ismeretek bővítéséhez.



